A Tanács 92/22/EGK irányelve

(1992. március 31.)

a gépjárművek és pótkocsijaik biztonsági üvegezéséről és az üvegezésre használt anyagokról

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó Szerződésre és különösen annak 100a. cikkére

tekintettel a Bizottság javaslatára [1],

tekintettel az Európai Parlament véleményére [2],

tekintettel a Gazdasági és Szociális Bizottság véleményére [3],

mivel intézkedéseket kell elfogadni abból a célból, hogy 1992. december 31-ig terjedően fokozatosan ki lehessen alakítani a belső piacot; mivel a belső piacon belül nincsenek belső határok, és így biztosítva van az áruk, személyek, szolgáltatások és a tőke szabad mozgása;

mivel teljes harmonizáció szükséges az egységes piac létrehozásához;

mivel ezt a módszert kell alkalmazni az EGK-típus-jóváhagyási eljárás felülvizsgálatakor, és ennek kapcsán figyelembe kell venni a Tanács 1985. május 7-i határozatát a műszaki harmonizáció és szabványosítás kérdésének újszerű megközelítésére törekedve;

mivel a biztonsági üvegezéssel kapcsolatos követelmények az egyes tagállamokban eltérőek; mivel az összes tagállamnak azonos követelményeket kell elfogadnia a saját, meglevő szabályai helyett vagy ezek kiegészítéseként, hogy ezáltal lehetővé váljon minden egyes járműtípushoz az EGK-típus-jóváhagyási eljárás alkalmazása, amellyel a legutóbb a 87/403/EGK irányelvvel [4] módosított, a gépjárművekre és a hozzájuk tartozó pótkocsikra vonatkozó, a tagállamok jogszabályainak közelítéséről szóló, 1970. február 6-i 70/156/EGK tanácsi irányelv [5] foglalkozik;

mivel a biztonsági üvegezéssel kapcsolatos szabályok nem csak az üveg szerkezetére vonatkozó követelményeket foglalják magukban, hanem a járműre szerelés kívánalmait is;

mivel a biztonsági üveg egységesített alkatrész-típusjóváhagyási eljárása értelmében a tagállamoknak bizonyítaniuk kell, hogy meg tudnak felelni a gyártással és a vizsgálatokkal kapcsolatos egységes követelményeknek, és erről tájékoztatniuk kell a többi tagállamot is a biztonsági üvegekre vonatkozó típus-jóváhagyási tanúsítvány egy másolatának elküldésével; mivel minden alkatrész-típusjóváhagyást nyert biztonsági üvegen EGK-típus-jóváhagyási jelet kell feltüntetni; ami az illető üvegtípus hivatalos vizsgálatát is tanúsítja, és így erre a többi tagállamban már nincs is szükség;

mivel a szélvédőüveg biztonsági szempontjai különösen fontosak, minthogy ez az üveg a többitől eltérően feltételezhetően erőteljes ütődésnek van kitéve, ütközéskor vagy kívülről érkező ütés hatására, és így súlyos személyi sérülések okozója lehet; mivel a tagállamok jogszabályainak közelítésére tett intézkedések kapcsán, a kereskedelmi forgalom akadályát képező eltérések megszüntetésére törekedve az elfogadott megoldásnak tekintettel kell lennie a közúti közlekedés biztonságának követelményeire és ezek javításának szükségességére,

ELFOGADTA EZT AZ IRÁNYELVET:

1. cikk

(1) A tagállamok az I. melléklet 1. szakaszában megfogalmazott határokon belül eső bármely típusú biztonsági üveg típusát jóváhagyják, ha az kielégíti a szerkezeti és vizsgálati követelményeket.

(2) A tagállamoknak teljes jármű-típusjóváhagyást adnak minden olyan járműre a biztonsági üvegezés szempontjából, amely kielégíti a III. mellékletben szabályozott beszereléssel kapcsolatos követelményeket.

(3) Az a tagállam, amely EGK-alkatrész-típusjóváhagyást adott ki, megteszi a szükséges intézkedéseket azért, hogy szükség esetén ellenőrizze a többi tagállam illetékes hatóságaival együtt, hogy a legyártott példányok megegyeznek-e a jóváhagyott típussal.

2. cikk

Az EGK-alkatrész-típusjóváhagyással kapcsolatos kérelmeket a gyártónak vagy a gyártó adott tagállamban meghatalmazott képviselőjének kell benyújtania. A tagállam a II. melléklet 4.4-4.7. tétele szerint engedélyezi a gyártó vagy meghatalmazott képviselője számára az EGK-alkatrész-típusjóváhagyási megjelölést a biztonsági üveg minden típusára, ha az 1. cikk alapján megkaphatja a típusjóváhagyást.

A tagállamok minden szükséges intézkedést megtesznek azért, hogy megakadályozzák olyan jelzés használatát, amely zavart okozhat az olyan biztonsági üvegek között, amelyek már megkapták az 1. cikk alapján az alkatrész-típusjóváhagyást.

3. cikk

Az egyes tagállamok illetékes hatóságai egy hónapon belül elküldik a többi tagállam illetékes hatóságainak az alkatrész-típusjóváhagyási tanúsítvány egy példányát, amelyeket a biztonsági üvegek egyes típusaira és ezek beszerelésével kapcsolatosan állítottak ki minden olyan járműtípusra, amely teljesjármű-típusjóváhagyást kapott.

4. cikk

Egyetlen tagállam sem tilthatja meg a biztonsági üvegek értékesítését és forgalmazását a konstrukcióra való hivatkozással, ha az üveg megkapta az EGK-alkatrész-típus-jóváhagyási megjelölést.

5. cikk

(1) Ha az EGK-alkatrész-típusjóváhagyást kiadó tagállam megállapítja, hogy az azonos típus-jóváhagyási jelet viselő biztonsági üveg egyes példányai nem egyeznek a jóváhagyott típussal, akkor megteszi a szükséges intézkedéseket annak biztosítására, hogy a legyártott példányok megegyezzenek a jóváhagyottal. Az illető tagállam illetékes hatóságai tájékoztatják a többi tagállam hatóságait a megtett intézkedésekről, melyek szükség esetén akár az alkatrész-típusjóváhagyás visszavonásáig is terjedhetnek. A szóban forgó hatóságok akkor is megteszik a megfelelő intézkedéseket, ha más tagállamok hatóságaitól kapnak értesítést bármilyen eltérésről a jóváhagyottal szemben.

(2) A tagállamok illetékes hatóságai egy hónapon belül tájékoztatják egymást az EGK-alkatrész-típusjóváhagyás visszavonásáról és a visszavonás okairól is.

(3) Ha az EGK-alkatrész-típusjóváhagyást kiadó tagállam vitatja a meg nem egyezés tényét, amelyről más tagállamoktól értesítést kapott, akkor az érintett tagállamoknak arra kell törekedniük, hogy rendezzék a vitát. Értesíteni kell a Közösséget is, mely szükség esetén még megfelelő konzultációkat szervez a probléma rendezése érdekében.

6. cikk

Minden olyan döntést amely az irányelv előírásainak megfelelően valamely alkatrész típusjóváhagyásának visszavonásával, illetve forgalmazásának vagy használatának megtiltásával kapcsolatos, részletesen meg kell indokolni. Az ilyen döntésekről értesítik az érintett feleket, és egyidejűleg azt is tudomásukra hozzák, hogy a tagállamokban érvényes törvényes előírások szerint milyen jogorvoslattal élhetnek, és milyen időhatárok között jogosultak erre.

7. cikk

Egyetlen tagállam sem utasíthat el EGK-teljesjármű-típusjóváhagyást vagy hazai típusjóváhagyást valamely járműtípusra, illetve nem tagadhatja meg vagy tilthatja meg az adott típus forgalmazását, üzembe vagy használatba helyezését a biztonsági üvegezésre való hivatkozással, ha az az EGK-alkatrész-típusjóváhagyási jelet viseli, és az üvegezés beszerelése megfelel a III. melléklet szerinti követelményeknek.

8. cikk

Az irányelv alkalmazásában a "jármű" fogalom bármely olyan motoros járművet jelent, amelyet közúti forgalomban való felhasználásra szántak, legalább négy kereke van, és tervezett maximális sebessége meghaladja a 25 km/órát, beleértve a pótkocsikat is, kivételt képeznek a sínhez kötött járművek, valamint a mezőgazdasági és erdészeti traktorok vagy munkagépek, illetve az építkezésekhez használt járművek és egyéb gépek.

9. cikk

Az ilyen járművek nemzetközi kategóriába sorolásának ki kell elégítenie a 70/156/EGK irányelv I. melléklete b) pontjának megjegyzésében foglaltakat.

10. cikk

(1) A tagállamok meghozzák azokat az intézkedéseket, amelyek szükségesek ahhoz, hogy az irányelvnek 1992. július 1-jéig megfeleljenek, és erről haladéktalanul tájékoztatják a Bizottságot.

Amikor a tagállamok elfogadják ezeket az intézkedéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell csatolni. A hivatkozás módját a tagállamok határozzák meg.

Ezt az irányelvet 1992. október 1-jétől kell alkalmazni.

(2) A tagállamok közlik a Bizottsággal hazai joguknak azokat a legfontosabb rendelkezéseit, amelyeket az irányelv által szabályozott területen fogadtak el.

11. cikk

Ennek az irányelvnek a tagállamok a címzettjei.

Kelt Brüsszelben, 1992. március 31-én.

a Tanács részéről

az elnök

Vitor Martins

[1] HL C 95., 1990.4.12., 1. o.

[2] HL C 284., 1990.11.12., 80. o., és az 1992. február 12-i határozat (a Hivatalos Lapban még nem tették közzé).

[3] HL C 225., 1990.9.10., 9. o.

[4] HL L 220., 1987.8.8., 44. o.

[5] 5HL L 42., 1970.2.23., 1. o.

--------------------------------------------------

A MELLÉKLETEK LISTÁJA

I. MELLÉKLET | Hatály és fogalommeghatározások |

II. MELLÉKLET | Üvegezés - Konstrukciós megoldások és vizsgálati követelmények, az EGK-alkatrész-típusjóváhagyás kérelmezése, típus-jóváhagyási jel, EGK-alkatrész-típusjóváhagyás, az EGK-alkatrész-típusjóváhagyás módosítása vagy kiterjesztése, a legyártott példányoknak a jóváhagyottal való megegyezése és a meg nem egyezés esetén alkalmazandó rendszabályok. |

II.A. MELLÉKLET | Általános vizsgálati feltételek. |

II.B. MELLÉKLET | Közönséges rétegelt szélvédőüveg. |

II.C. MELLÉKLET | Kezelt rétegelt üvegből készült szélvédők. |

II.D. MELLÉKLET | Műanyag/üveg szélvédők. |

II.E. MELLÉKLET | A szélvédők csoportosítása EGK-alkatrész-típusjóváhagyási vizsgálathoz. |

II.F. MELLÉKLET | A szélvédőüvegek "V" ponthoz viszonyított vizsgálati zónáinak meghatározásához alkalmazandó eljárás az M1 kategóriába tartozó járművek esetén. |

II.G. MELLÉKLET | Eljárás a "H" pont és a gépjárművekben az ülési helyzethez tartozó tényleges törzshátradőlési szög meghatározására. |

II.H. MELLÉKLET | Egyenletesen edzett üveg. |

II.I. MELLÉKLET | Nem szélvédőkhöz való rétegelt üveg. |

II.J. MELLÉKLET | Nem szélvédőkhöz való műanyag üveg. |

II.K. MELLÉKLET | Műanyag bevonatú biztonsági üvegek (a belső felületen). |

II.L. MELLÉKLET | Kettős üvegezés. |

II.M. MELLÉKLET | A szegmensmagasság mérése és a vizsgálati ütéspontok helyzete. |

II.N. MELLÉKLET | EGK-alkatrész-típusjóváhagyási jelek mintái. |

II.O. MELLÉKLET | A gyártott terméknek a jóváhagyottal való egyezésének ellenőrzése. |

II.P. MELLÉKLET | Értesítés biztonsági üvegek valamely típusának EGK-alkatrész-típusjóváhagyásáról, az alkatrész-típusjóváhagyás kiterjesztéséről, az alkatrész-típusjóváhagyás megtagadásáról, illetve a gyártás végleges megszüntetéséről. |

1. függelék | Rétegelt üvegből készült szélvédők |

2. függelék | Üveg/műanyag szélvédők |

3. függelék | Egyenletesen edzett üvegtáblák |

4. függelék | Nem szélvédőkhöz való rétegelt üvegtáblák |

5. függelék | Nem szélvédőkhöz való üveg/műanyag táblák |

6. függelék | Kettős üvegezésű egységek |

7. függelék | A szélvédők adatközlőiben felsorolandó információk |

III. MELLÉKLET | Járművek - Szélvédőüvegek és a nem szélvédő céljára szolgáló üvegtáblák járművekre szerelésével kapcsolatos követelmények. |

Függelék | Melléklet az EGK által az egyes járműtípusok biztonsági üvegeinek beszerelése vonatkozásában kiadott teljes jármű-jóváhagyási tanúsítványhoz |

--------------------------------------------------